## L’Hospital Doctor Peset demostra l’efectivitat de l’administració d’immunoteràpia a domicili a pacients amb càncer

*** Després d’un any de projecte pilot s’han beneficiat 17 pacients amb neoplàsies de pulmó, de bufeta, digestives i ginecològiques
* El tractament domiciliari ha demostrat ser totalment segur i suposa un augment de la comoditat per a pacients i acompanyants**

L’Hospital Universitari Doctor Peset demostra l’efectivitat de la immunoteràpia a domicili a persones amb càncer després d’un projecte pilot que es va posar en marxa fa ara un any. Este centre va ser el primer de la Comunitat Valenciana a incorporar l’administració a domicili, gràcies al treball multidisciplinari dels servicis de Farmàcia Hospitalària, Unitat d’Hospitalització a Domicili i Oncologia Mèdica, en col·laboració amb la Fundació per al Foment de la Investigació Sanitària i Biomèdica de la Comunitat Valenciana (Fisabio).

Fins ara, s’han beneficiat d’este programa 17 pacients amb neoplàsies de pulmó, de bufeta, digestives (com ara càncer de còlon) i ginecològiques (com el càncer de cèrvix) que tenien indicat el tractament amb immunoteràpia, concretament amb inhibidors dels punts de control immunitari o fàrmacs IPCI, i presentaven alguna mena de dificultat per a l’accés reiterat a l’hospital durant un llarg període de temps.

La immunoteràpia és un tipus de tractament que ajuda el sistema immunitari a combatre el càncer, siga estimulant o reforçant les defenses naturals de l’organisme o utilitzant substàncies fabricades en el laboratori per a ajudar a restaurar o millorar el mode en què el sistema immunitari troba i ataca les cèl·lules canceroses.

De manera tradicional, el tractament antineoplàsic ha sigut administrat als hospitals de dia, la qual cosa suposa que el pacient s’haja de traslladar diverses vegades a l’hospital per a rebre el tractament. A més, moltes persones amb càncer presenten un alt grau de dependència que, a vegades, fa difícil el seu desplaçament a l’hospital i necessiten acompanyament de familiars.

Recentment, la incorporació de la immunoteràpia (fàrmacs IPCI) a les opcions terapèutiques indicades per a alguns tipus de càncer permet disposar d’un tractament efectiu, amb un perfil de seguretat elevat en el moment de la seua administració, la qual cosa fa que es convertisquen en fàrmacs idonis per a administrar-los al domicili del pacient sense posar en risc ni la seguretat ni l’efectivitat.

La doctora Adoración Gozalvo, cap de la Unitat d’Hospitalització a Domicili (UHD) de l’Hospital Universitari Doctor Peset, ha explicat que ja hi ha diversos estudis en població anciana amb càncer “que avalen l’eficiència dels tractaments domiciliaris en el nostre entorn assistencial. Els resultats inicials i les experiències dels pacients ens animen a seguir amb este projecte multidisciplinari”.

**Satisfacció del pacient**

Tal com han assegurat des de l’equip de l’Hospital Universitari Doctor Peset, les persones que estan rebent la immunoteràpia a domicili es mostren totalment satisfetes.

“Per a elles suposa un augment de la comoditat en veure reduït el nombre de trasllats a l’hospital, i és una oportunitat per a conciliar el seu estat de salut amb altres aspectes de la seua vida. En general, amb esta possibilitat de tractament domiciliari afronten millor la malaltia i gaudixen d’una atenció més personalitzada i individualitzada”, ha assenyalat Ferran Aránega, infermer responsable de l’administració de la immunoteràpia a domicili.

A més, este projecte pilot de l’Hospital Universitari Doctor Peset permet al personal sanitari, que acompanya el pacient durant l’administració del tractament, conéixer les preocupacions del dia a dia en l’entorn del pacient, aclarir dubtes respecte a la malaltia i el tractament, realitzar educació per a la salut tant a pacient com a cuidadors, reduir el sentiment de soledat i augmentar el suport emocional.

Al mateix temps, facilita la conciliació familiar i laboral del cuidador o la cuidadora, que veu disminuïda la necessitat d’absentar-se del lloc de treball o de deixar d’atendre altres necessitats familiars per haver de desplaçar-se fins a l’hospital.

Fecha: 27/06/2024